'Stráf hulle', sê Cele oor polisiemoordenaars | Maroela Media
'Stráf hulle', sê Cele oor polisiemoordenaars
Die minister van polisie, Bheki Cele, het sy vroeëre oproep vir swaarder strawwer herhaal vir diegene wat polisiebeamptes aanval en vermoor.
Sy oproep kom nadat die polisie in die Wes-Kaap verskeie verdagtes aangekeer het wat volgens ondersoekers die moorde op twee Kraaifonteinse polisiebeamptes sal help oplos.
Sers. Mnakwazo Mdoko (46) en konst. Mninawa Breakfast (28) is Sondag in die vroeë oggendure tydens 'n patrollie in Bloekombos in 'n lokval gelei en doodgeskiet. Hul dienspistole is gebuit.
'n 32-jarige man het reeds in die hof verskyn in verband met die aanval en bly tot sy volgende hofverskyning in aanhouding.
Donderdagaand het 'n intelligensiegedrewe operasie gelei tot die inhegtenisneming van nege verdagtes in Khayelitsha wat met ongelisensieerde vuurwapens betrap is, sê Lirandzu Themba, Cele se woordvoerder.
Twee van dié wapens behoort aan die vermoorde polisielede.
Cele het die polisie vir die jongste deurbraak geloof.
"Dit is die gevolg van gesamentlike pogings deur die Valke, die misdaadintelligensie-eenheid, die blitspatrollie en die taktiese reaksiespan wat nou vrugte afwerp. Ek voel bemoedig deurdat die polisie in die provinsie die taak om die polisiemoordenaars te vind, lewend of dood, uitgevoer het," het die minister gesê.
Cele sê die klopjag beteken daar is nou boonop minder onwettige vuurwapens in Kaapstad se strate.
Altesame sewe polisiebeamptes is die afgelope 15 dae landwyd vermoor.
Cele het 'n beroep op mense gedoen om saam met die polisie te werk en inligting te verskaf oor diegene wat misdade teen hulle én die polisie pleeg, sodat die boosdoeners voor stok gekry kan word.
Bheki Cele In die nuus moorde
ANC, EFF verkla van 'ras-aanhitsing' oor eNCA-maskerdebakel
Nie net polisie moorde,alle moorde. Bring doodstraf terug.
Alle maar alle moordenaars moet hewig gestraf word
Swaarder straf vir polisiemoorde – regso, maar wat van plaasmoorde – wat van ALLE moorde?? Bring die doodstraf terug!!
En wat van die wat die wat gewone burgers, kinders en boere vermoor? Moet alle moordenaars nie dieselfde gestraf word nie? Hoe kan hy besluit wie se lewe is belangriker? Almal se lewens is ewe belangrik!!!
Mense wat gevang word vir moord op enige onskuldige persoon of verkragtings moet, soos in die Bybelse tyd in die openbaar tereggestel word. Laat die publiek hul stenig. As 'n burger nie die land se wette gehoorsaam nie, moet hulle wat dit wel doen, die teregstelling behartig. Dit klink wreed, maar gaan baie probleme in ons lieflike land oplos.